Teiken vir Vitality-lede verder verlaag | Netwerk24
26 Maart 2020 16:40
Nee, jy sal nié tydens die staat van inperking kan gaan draf nie. Foto: Unsplash
Discovery het die eindstreep nóg nader gebring vir lede van sy Vitality-program om hul weeklikse oefenteiken te behaal.
Normaalweg moet Vitality-lede 900 punte per week insamel deur hard in die gimnasium te sweet, maar te midde van die Covid-19-pandemie en die nasionale staat van inperking was die maatskappy genoop om dié teiken te verlaag.
Vitality-lede hoef nou net 300 punte per week in te samel ten einde daardie week se oefenteiken te haal, berig Business Insider.
Dit behels een harde sessie van minstens 30 minute, of drie gemagtigde sessies versprei oor drie dae van 30 minute elk.
Discovery het aanvanklik die teiken van 900 punte tot 700 verlaag.
Lede wat hul weeklikse teikens (dus 300 punte) behaal, kry die geleentheid om op die Vitality-speelbord te speel vir Discovery Miles wat verruil kan word vir onder meer vrugtedrankies en middagetes by Nu.
Dié restaurant, sowel as ander verskaffers van belonings aan Vitality-lede, sal tydens die nasionale staat van inperking gesluit wees.
Gimnasiums, parke en ander oefenplekke is ook gesluit.
Bheki Cele, minister van polisie, het Woensdag gesê mense mag ook nie tydens die staat van inperking gaan draf of met hul honde gaan stap nie.
Jy mag wel na jou naaste supermark “draf, kruip of stap” om noodsaaklike goedere te gaan koop, het ’n woordvoerder van die minister Donderdag aan Netwerk24 gesê.
Meer oor: Vitality | Virgin Active | Discovery | Covid-19 | Staat Van Inperking | Gesondheid | Koronavirus